《斋宿净明寺小饮易安斋口占》
宋代·喻良能

净明斋宿近初庚，西蜀东吴一世英。
行径九盘山荦确，流泉百折玉琮琤。
频飞兕斝颜俱渥，细听犀谈座为倾。
觞咏直多幽兴足，未应不饮似公荣。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。